Diari Oficial de la Generalitat Valenciana


Sumari del DOGV 7538, del 02-06-2015 (2015/4772)

RESOLUCIÓ de 18 de maig de 2015, de la Direcció General de Formació Professional i Ensenyances de Règim Especial, de la Conselleria d'Educació, Cultura i Esport, per la qual es promou a la Comunitat Valenciana, de manera experimental l'avaluació i acreditació de determinades unitats de competència professional, adquirides a través de l'experiència laboral o de vies no formals de formació, en distintes famílies i àrees professionals, a través de diversos procediments oberts de manera permanent durant un any natural.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7538

Data del DOGV
:   02-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4772


Data del document
:   18-05-2015

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 18 de maig de 2015, de la Direcció General de Formació Professional i Ensenyances de Règim Especial, de la Conselleria d'Educació, Cultura i Esport, per la qual es promou a la Comunitat Valenciana, de manera experimental l'avaluació i acreditació de determinades unitats de competència professional, adquirides a través de l'experiència laboral o de vies no formals de formació, en distintes famílies i àrees professionals, a través de diversos procediments oberts de manera permanent durant un any natural.  
 [2015/4772]  
El procediment d'avaluació i acreditació de les competències professionals és un dels instruments i de les accions del Sistema Nacional de Qualificacions i Formació Professional, tal com establix l'article 4, apartat 1, lletra b), de la Llei Orgànica 5/2002, de 19 de juny, de les Qualificacions i de la Formació Professional.  
Per mitjà del Reial Decret 1224/2009, de 17 de juliol, de reconeixement de les competències professionals adquirides per experiència laboral, s'establix el procediment i els requisits per a l'avaluació i acreditació de les competències professionals adquirides per les persones a través de l'experiència laboral o de vies no formals de formació, així com els efectes d'eixa avaluació i acreditació de competències.  
  
Respecte d'això l'Administració educativa ha previst, en l'article 40 del Reial Decret 1147/2011, de 29 de juliol, pel qual s'establix l'ordenació general de la Formació Professional del sistema educatiu, que l'acreditació parcial d'unitats de competència obtinguda a través del procediment determinat pel Reial Decret 1224/09, permetrà, als que vullguen cursar les ensenyances de la Formació Professional del sistema educatiu, sol·licitar la convalidació o l'exempció dels mòduls professionals establits en la norma que regule cada títol o curs d'especialització, a fi de completar o finalitzar les dites ensenyances.  
Per la seua banda, l'administració laboral, en el Reial Decret 34/2008, de 18 de gener, pel qual es regulen els certificats de professionalitat, establix en l'article 8 que el certificat de professionalitat es pot obtindre per mitjà dels procediments per a l'avaluació i acreditació de les competències professionals adquirides a través de l'experiència laboral o de vies no formals de formació així com per mitjà de l'acumulació d'acreditacions parcials de les unitats de competència que comprenga el certificat de professionalitat.  
Fins ara a la Comunitat Valenciana, totes les convocatòries de reconeixement de la competència professional adquirida per experiència laboral i/o formació no formal s'han circumscrit a un període de sol·licitud inicial tancat en el temps. L'experiència adquirida ens indica que moltes vegades el coneixement de la convocatòria es produïx per la transferència d'informació dins dels distints col·lectius convocats una vegada iniciat el procediment, i resulten de vegades insuficients els períodes d'inscripció per a potencials beneficiaris. En conseqüència des de l'administració es promou la present convocatòria amb un termini permanent d'inscripció durant un any natural o fins a finalitzar les places convocades, per a facilitar la inscripció dels interessat i posteriorment avaluar la seua eficiència.  
A la Comunitat Valenciana, el Decret 140/2014, de 5 de setembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, atribuïx al Servici de Gestió de la Formació i Qualificació Professional, de la Direcció General de Formació Professional i Ensenyances de Règim Especial, la funció de gestionar el procediment de reconeixement, avaluació i certificació de les competències professionals.  
Per tot això, informat el Consell Valencià de Formació Professional, i en virtut de les competències atorgades pel Decret 88/2014, de 13 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com l'article 21 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, esta Direcció General resol:  
  
Primer. Objecte  
La present resolució té per objecte dur a terme de manera experimental, l'avaluació i acreditació d'unitats de competència professional adquirides per experiència laboral o de vies no formals de formació, de conformitat amb el que establix el Reial Decret 1224/2009, de 17 de juliol i les bases que es recullen en l'annex I, a través de procediments oberts de manera permanent durant un any natural o curs acadèmic si l'inici del procediment coincidix amb l'inici del curs escolar, fins a la finalització de les places convocades, i busca facilitar la participació dels possibles candidats en el procediment ampliant el marc temporal d'este.  
  
Segon. Unitats de competència, seus i places convocades  
Les unitats de competència objecte d'avaluació i acreditació, així com les places convocades i les seus en què està previst dur a terme els procediments, estan arreplegades en l'annex III, amb indicació, si és el cas, dels títols de Formació Professional i certificats de professionalitat en què estan incloses.  
  
Tercer. Execució   
Es faculta el Servici de Gestió de la Formació i Qualificació Professional, de la Direcció General de Formació Professional i Ensenyances de Règim Especial, per a executar o aplicar el procediment d'avaluació i acreditació objecte de la present resolució, d'acord amb les bases de la convocatòria i amb plena subjecció a les disposicions i la normativa vigent en esta matèria.  
No obstant això, en tot allò que no es preveu expressament en esta resolució és d'aplicació el Reial Decret 1224/2009, de 17 de juliol, pel qual es regula el reconeixement de les competències professionals adquirides per experiència laboral.  
  
Quart. Designació d'assessors i avaluadors  
El director general de Formació Professional i Ensenyances de Règim Especial, a proposta del Servici de Gestió de la Formació i Qualificació Professional, designarà els assessors i avaluadors, degudament habilitats, que actuaran en les seus dels distints procediments.  
  
Quint. Retribucions  
El personal assessor i avaluador funcionaris, designats per a participar en este procediment percebran, una vegada finalitzat este, les compensacions econòmiques previstes en el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris del personal al servici de la Generalitat Valenciana. L'import del pagament als assessors i components de la comissió d'avaluació quan siguen professionals o experts aliens a l'Administració, serà el mateix però en concepte de prestació de servicis especials.  
  
Per a ambdós funcions, avaluació i assessorament, es determinarà mitjançant una resolució del director general de Formació Professional i Ensenyances de Règim Especial, el nombre màxim de sessions retribuïbles per família, o àrea professional, si és el cas, i seu, en funció de les unitats de competència convocades, els candidats admesos i el nombre d'assessors i avaluadors que participen en el procediment.  
  
Sext. Seguiment del procediment  
El Consell Valencià de Formació Professional serà informat del desenrotllament i dels resultats del procediment convocat per esta resolució.  
  
Sèptim. Documentació del procés  
L'expedient dels procediments, en el qual s'arreplegaran tots els registres i resultats produïts al llarg d'este, serà custodiat pels centres designats com a seus.  
Els candidats no admesos podran retirar la seua documentació en el centre en què l'hagen depositat dos mesos després de la publicació de les llistes d'admesos definitius, tenint el termini d'un mes per a la seua retirada.  
Els candidats admesos que hagen participat en algun procediment podran retirar la seua documentació en el centre gestor dos mesos després de l'entrega de les acreditacions, tenint el termini d'un mes per a la seua retirada.  
En ambdós casos transcorregut el període fixat per a recuperar la documentació, si no s'ha retirat, esta podrà ser destruïda.  
  
Octau. Permisos individuals de formació  
Per a facilitar l'accés a este procediment de reconeixement de competències professionals es podran utilitzar els permisos individuals de formació, d'acord amb el que preveu l'article 21 de l'Orde TAS/2307/2007, de 27 de juliol.  
  
Nové. Entrada en vigor i recursos  
La resolució produirà efectes des de l'endemà de la publicació en el Diari Oficial de la Comunitat Valenciana.  
De conformitat amb el que disposen els articles 109, 114 i 115 de la Llei de Règim Jurídic de les Administracions Públiques i del Procediment Administratiu Comú, el present acte que no posa fi a la via administrativa, podrà ser recorregut en alçada, en el termini d'un mes a partir de l'endemà de la publicació, davant del secretari autonòmic d'Educació i Formació.  
  
València, 18 de maig de 2015.- El director general de Formació Professional i Ensenyances de Règim Especial: Marcial Díaz Garrigues.  
  
  
ANNEX I  
Bases de la convocatòria  
  
1. Requisits de participació  
Les persones que vullguen participar en algun dels procediments hauran de complir els requisits següents:  
1. Posseir la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà de la Unió, o ser titular d'una autorització de residència o, de residència i treball a Espanya en vigor, en els termes establits en la normativa espanyola d'estrangeria i immigració.  
2. Tindre 20 anys complits en el moment de realitzar la inscripció, per a qualificacions de nivell II i III, i 18 anys per a qualificacions de nivell I.  
3. Tindre experiència laboral i/o formació relacionada amb les competències professionals que es volen acreditar:  
En el cas d'experiència laboral. Justificar en els últims 10 anys transcorreguts abans de realitzar-se la convocatòria, per a qualificacions de nivell II i III, almenys 3 anys, amb un mínim de 2.000 hores treballades en total. I per a qualificacions de nivell I, almenys 2 anys, amb un mínim de 1.200 hores treballades en total.  
En el cas de formació. Justificar en els últims 10 anys transcorreguts abans de realitzar-se la convocatòria, almenys 300 hores per a qualificacions de nivell II i III, i 200 hores per a qualificacions de nivell I. En els casos en què els mòduls formatius associats a la unitat de competència que es pretén acreditar prevegen una duració inferior, s'hauran d'acreditar les hores establides en els dits mòduls. Vegeu l'annex III.  
  
La justificació de l'historial professional i/o formatiu es farà a través de la documentació que s'establix en l'annex IV.  
Els candidats majors de 25 anys que reunisquen els requisits d'experiència laboral o formativa indicats anteriorment i que no puguen justificar-los per mitjà dels documents assenyalats en l'annex IV, podran sol·licitar la seua inscripció provisional en el procediment. Presentaran la justificació per mitjà d'alguna prova admesa en dret de la seua experiència laboral o aprenentatges no formals. Les comissions d'avaluació estudiaran la documentació i determinaran si és procedent la seua inscripció definitiva.  
La falta del compliment dels requisits establits comporta l'exclusió de la convocatòria.  
  
2. Centres avaluadors   
Els distints procediments convocats es duran a terme en els centres integrats públics de Formació Professional que s'indiquen en l'annex III.  
  
3. Places convocades  
El nombre total de places convocades per procediment, família o àrea professional són les determinades l'annex III.   
  
4. Fases i actuacions del procediment  
Els distints procediment d'avaluació i acreditació de competències professionals consten de les actuacions i fases següents:  
1. Preinscripció, informació i orientació de les sol·licituds: els candidats interessats a participar s'han de preinscriure a través de l'enllaç que oportunament es publicarà en el web de la Conselleria d'Educació, Cultura i Esport: Educació: Qualificacions Professionals. Una vegada aconseguit el nombre suficient de sol·licituds, s'activarà un grup de candidats seguint l'orde de preinscripció i els criteris de prioritat establits, i s'iniciarà amb estos el procediment.  
En primer lloc seran citats a una sessió, d'obligada assistència, en la qual el departament d'orientació en col·laboració amb l'equip d'assessors designat, els informarà sobre el procediment, els requisits d'accés i les possibilitats respecte de la possible regulació professional. Se'ls indicarà expressament quina documentació han d'aportar per a acreditar els requisits d'accés i que acompanyaran a la sol·licitud d'inscripció.  
  
2. Admissió i inscripció dels candidats: per als candidats que consideren que complixen els requisits i vullguen continuar passaran a inscriure's aportant la documentació justificativa.  
Posteriorment iniciaran la fase d'admissió, per a això l'equip d'assessors, constituït com a comissió d'admissió, contrastarà el compliment dels requisits necessaris per a participar d'estos candidats, i publicarà la relació d'admesos del grup actiu en eixe moment.  
3. Fase d'assessorament: esta és una fase de suport als candidats en la recopilació i l'ordenació de les evidències necessàries, que demostren el domini professional relatiu a les unitats de competència que vol que li siguen acreditades i d'orientació, si és el cas, sobre les possibles accions formatives que han d'efectuar a fi de millorar la seua qualificació professional. Per a iniciar-se ha d'acreditar-se el pagament de la taxa corresponent.  
4. Activació d'un nou grup: una vegada finalitzat l'assessorament del grup actiu i si s'ha aconseguit un nombre suficient de sol·licituds, s'iniciarà novament el procés amb el següent grup, i així es procedirà fins a finalitzar el termini de la convocatòria o esgotar les places convocades.  
5. Sol·licitud d'avaluació de la competència professional: una vegada finalitzada la fase d'assessorament del grup actiu, els candidats a la vista de l'informe de l'assessor, que no és vinculant, hauran d'assenyalar les unitats de competència en què sol·liciten ser avaluats i realitzar el pagament de la taxa corresponent.  
6. Fase d'avaluació: esta és la fase de comprovació de la competència professional requerida en les realitzacions professionals corresponents, en cada una de les unitats de competència sol·licitades pel candidat.  
7. Orientació final i individual: finalitzada l'avaluació i junt amb els resultats d'esta, el candidat rebrà orientació sobre els itineraris formatius que puguen completar un perfil professional, en funció del resultat del reconeixement en què s'ha participat.  
8. Fase d'acreditació i registre: en esta fase es reconeixeran, acreditaran i registraran les unitats de competència adquirides i demostrades pels candidats al llarg del procediment d'avaluació. El document d'acreditació serà emés per la Direcció General de Formació Professional i Ensenyances de Règim Especial.  
  
5. Informació i orientació general  
Amb caràcter previ a l'inici dels procediments de reconeixement de la competència professional, el Servici de Gestió de la Formació i Qualificació Professional difondrà la publicació de la convocatòria en el seu web i entre els centres de formació, les oficines d'ocupació, les agències de desenrotllament local i els distints agents socials i econòmics vinculats amb el sector professional implicat. De la mateixa manera actuaran els centres designats com a seu que articularan la forma d'atendre els dubtes i les consultes que se'ls plantegen entorn del procediment convocat.  
  
  
  
6. Preinscripció i termini de presentació  
6.1. Preinscripció  
Per a participar en algun dels procediments convocats, els candidats s'hauran de preinscriure a través de l'enllaç que oportunament es publicarà en el web de la Conselleria d'Educació, Cultura i Esport: Educació: Qualificacions Professionals, i omplir les dades de contacte que se li sol·liciten, segons el model que consta en l'annex II.1 i II.2.  
  
Cada persona pot sol·licitar la preinscripció únicament en un dels procediment i en les unitats de competència convocades en este, amb un màxim de dos qualificacions.  
6.2. Termini de preinscripció  
El termini de preinscripció quedarà obert des de l'1 de setembre de 2015 fins al 31 de maig de 2016 o fins que hagen accedit al procediment tants candidats com places s'hagen convocat.  
En el cas que s'esgoten les places convocades es paralitzarà la fase de preinscripció, de la qual cosa s'informarà en els centres i en el web esmentat anteriorment.  
  
7. Criteris de prioritat i activació de grups  
La prioritat per a accedir al procediment convocat s'establix per la pertinença als blocs següents:  
Bloc I de prioritat: residents a la Comunitat Valenciana que acrediten el requisit de suficient experiència laboral relacionada amb les qualificacions convocades.  
Bloc II de prioritat: residents a la Comunitat Valenciana, que no tenint prou experiència laboral, acrediten formació no formal suficient.  
  
Bloc III de prioritat: la resta de participants.  
En tots els blocs es respectarà l'orde de preinscripció.  
Estos criteris de prioritat s'aplicaran per a activar cada grup de candidats entre les sol·licituds que consten preinscrites en eixe moment, de manera que aquells que no siguen convocats quedaran en espera per a optar a entrar en els següents grups que s'activen.  
Amb caràcter general la ràtio per a activar un grup serà de 20 candidats, però es podrà augmentar o disminuir a criteri del centre segons el nombre de places i sol·licituds convocades.   
El primer grup s'activarà, de manera orientativa, transcorregut un mes natural des de la publicació de la convocatòria, quedant finalment a criteri del centre en funció de les sol·licituds rebudes. Els següents s'activaran una vegada que el grup precedent es trobe en la fase d'assessorament, i si s'ha aconseguit una ràtio suficient.  
En cas d'empat en algun apartat, les persones candidates s'ordenaran, de forma decreixent, per orde d'arribada de la sol·licitud.  
Esgotades les places convocades o esgotat el termini d'inscripció, s'activarà l'últim grup, que no podrà ser superior en nombre al de places que queden per ocupar-se. Una vegada avaluat, es donarà per finalitzat el procediment.  
  
8. Inscripció  
Els candidats del grup que s'active d'acord amb el que preveu l'apartat anterior, seran citats a una sessió, d'obligada assistència, en la qual el departament d'orientació en col·laboració amb l'equip d'assessors designat, els informarà sobre les condicions, els requisits i l'experiència laboral i/o formació no formal que cal acreditar, així com la forma de fer-ho, per a poder optar al procediment convocat.  
  
Igualment facilitaran informació sobre la possible regulació professional, sobre com obtindre l'acreditació d'unitats de competència, les possibilitats d'aconseguir un certificat de professionalitat o títol de tècnic o tècnic superior i finalment el que suposa respecte de l'esmentada regulació.  
Una vegada informats sobre els requisits necessaris per a participar, possibilitats d'este i relació amb l'entorn i regulació professional, aquells candidats que consideren que complixen els requisits i vullguen iniciar el procediment hauran de realitzar la inscripció.  
Per a això hauran d'acudir al centre en les dates i horari que este dispose, amb els originals i còpies si és el cas, de la documentació prevista en l'annex IV, la dita documentació serà arreplegada per l'equip d'assessors que donarà les oportunes indicacions als candidats per a la fase d'admissió.   
En el web de la Conselleria d'Educació, Cultura i Esport (Educació: Qualificacions Professionals, http://www.cece.gva.es/eva/val/ivqp/ivqp.htm) i en els centres es faran públiques les llistes d'inscrits de cada grup que s'active.  
  
9. Admissió definitiva en el procediment  
9.1. Revisió de la documentació aportada  
Els equips d'assessors nomenats en els centres i seus, es constituiran com a comissió d'admissió i revisaran la documentació aportada per les persones candidates, i es comprovarà que complixen els requisits de la convocatòria.  
9.2. Llistes provisionals d'admesos  
Els equips d'assessors faran públiques, almenys en els taulers d'anuncis del centre o seu, i, l'administració en el web de la Conselleria d'Educació, Cultura i Esport (Educació: Qualificacions Professionals, http://www.cefe.gva.es/eva/val/ivqp/ivqp.htm) la llista provisional d'admesos i exclosos, amb expressió dels motius de l'exclusió.  
  
Les persones excloses disposaran de 5 dies hàbils, a partir de l'endemà de la publicació de les llistes provisionals, per a presentar davant de la comissió, al·legacions contra l'exclusió.  
9.3. Llistes definitives d'admesos  
Les comissions d'admissió analitzaran les al·legacions presentades pels interessats i elaboraran les llistes definitives d'admesos i exclosos, que s'exposaran en els taulers d'anuncis del centre o seu, en el termini màxim de 5 dies hàbils posteriors a la finalització del termini de presentació de reclamacions. I es dóna així per complit l'acte de notificació del resultat de les al·legacions interposades.  
Contra este acte podrà interposar-se un recurs d'alçada davant del director general de Formació Professional i Ensenyances de Règim Especial, en el termini d'un mes.  
Al publicar les llistes d'admesos es recordarà que per a accedir a la fase d'assessorament hauran d'abonar la taxa corresponent i acreditar el pagament en les secretaries dels centres, que incorporaran la justificació a l'expedient del candidat.  
10. Assessorament  
1. En funció del nombre de places convocades, el director general de Formació Professional i Ensenyances de Règim Especial, a proposta del Servici de Gestió de la Formació i Qualificació Professional, designarà els assessors adscrits per seus en el present procediment, sempre que siga possible entre el professorat habilitat del centre que actue com a seu, i tenen prioritat els definitius.  
2. L'assessorament serà obligatori i tindrà caràcter individualitzat o col·lectiu, en funció de les necessitats dels candidats. Per a accedir a esta fase cal acreditar el pagament de la taxa corresponent el que serà comprovat pel secretari assessor corresponent abans d'iniciar l'assessorament amb un candidat.  
3. L'assessor, quan es considere necessari, citarà l'aspirant per a ajudar-li, si és el cas, a autoavaluar la seua competència, completar el seu historial personal i/o formatiu o a presentar evidències que ho justifiquen, amb la finalitat d'identificar la correspondència dels seus aprenentatges amb les unitats de competència que serien més idònies als efectes de reconeixement.  
4. L'assessor, atenent a la documentació aportada, realitzarà un informe orientatiu sobre la conveniència que l'aspirant accedisca a la fase d'avaluació i sobre les competències professionals que considera prou justificades.  
5. Si l'informe citat en l'apartat anterior és positiu, es traslladarà a la corresponent comissió d'avaluació en el dossier de competències, que contindrà tota la documentació aportada així com l'informe elaborat a través de l'aplicació informàtica implementada per a dur a terme el procediment.  
6. Si l'informe és negatiu, se li indicarà al candidat o candidata la formació complementària que hauria de realitzar i els centres on podria rebre-la. No obstant això, atés que el contingut de l'informe de l'assessor o assessora no és vinculant, el candidat podrà decidir passar a la fase d'avaluació. En este cas, també es traslladarà a la comissió d'avaluació, junt amb l'informe, la documentació referida en l'apartat 4 d'esta resolució.  
7. Una vegada finalitzat l'assessorament amb el primer grup d'admesos, pot començar, si s'ha aconseguit el nombre suficient, de nou el procediment amb les noves i/o següents preinscripcions activades.  
11. Avaluació  
1. Per a prendre part en la fase d'avaluació la persona aspirant haurà de presentar una sol·licitud que se li facilitarà, en el centre al final de la fase d'assessorament, i procedir a l'abonament de les taxes corresponents segons les unitats de competència en què s'ha inscrit per al seu reconeixement. Ambdós documents han de presentar-se en les secretaries dels centres que els incorporaran a l'expedient.  
2. L'avaluació constarà de dos parts:  
a) Preparació de l'avaluació. En esta part cada aspirant serà informat pels avaluadors sobre les característiques d'esta fase. Així mateix, es fixaran els moments, llocs i, en la mesura que siga possible, els procediments, les tècniques i els instruments d'avaluació; tot això serà arreplegat en un pla general d'avaluació.   
b) Desenrotllament de l'avaluació. En primer lloc, de les evidències indirectes i posteriorment de les evidències directes, per a això s'adaptarà el pla general d'avaluació a cada candidat pel seu avaluador per a facilitar que el candidat puga demostrar la seua competència.  
3. L'avaluació, en cada una de les unitats de competència en què s'haja inscrit el candidat, tindrà per objecte comprovar si demostra la competència professional requerida en les realitzacions professionals, en els nivells establits en els criteris de realització i en una situació de treball, real o simulada, fixada a partir del context professional.  
  
4. L'avaluació es realitzarà analitzant l'informe de l'assessor i tota la documentació aportada pel candidat i, si és el cas, demanant noves evidències necessàries per a avaluar la competència professional requerida en les unitats de competència en què s'haja inscrit.  
5. S'utilitzaran els mètodes que es consideren necessaris per a comprovar allò que s'ha explicitat per la persona que presente la seua candidatura en la documentació aportada. Estos mètodes poden ser, entre altres, l'observació del candidat en el lloc de treball, simulacions, proves estandarditzades de competència professional o entrevista professional.  
6. La selecció dels mètodes i la seua concreció en activitats d'avaluació es realitzarà d'acord amb la naturalesa de la unitat de competència, les característiques de la persona aspirant a participar en el procediment i els criteris per a l'avaluació arreplegats en les guies d'evidències.  
  
7. L'avaluació es desenrotllarà seguint una planificació prèvia, en la qual constaran, almenys, les activitats i els mètodes d'avaluació, així com els llocs i les dates previstos. De cada activitat quedarà un registre firmat per l'aspirant i l'avaluador.  
8. Cada avaluador realitzarà un informe per a la comissió d'avaluació amb la seua proposta de juí de competència.  
9. El resultat de l'avaluació de la competència professional en una determinada unitat de competència s'expressarà en termes de demostrada o no demostrada.  
10. El candidat avaluat serà informat dels resultats de l'avaluació i tindrà dret a reclamació davant de la comissió d'avaluació.  
  
  
12. Comissió avaluadora  
1. La comissió avaluadora estarà integrada per un mínim de cinc persones habilitades com a avaluadores, si és possible entre el professorat del centre que actue com a seu, amb prioritat dels propietaris definitius. Seran designades pel director general de Formació Professional i Ensenyances de Règim Especial a proposta del Servici de Gestió de la Formació i Qualificació Professional. Una de les quals actuarà de president i una altra de secretari. Es garantirà, sempre que siga possible, la presència d'avaluadors tant del sector formatiu com del productiu. El funcionament i l'actuació estarà subjecte als preceptes continguts en la Llei 30/1992.  
D'altra banda, segons el que preveu l'article 27.5 del Reial Decret 1224/2009, per a poder participar com a avaluador és necessari no trobar-se incurs en les circumstàncies d'abstenció previstes en l'article 28 de la Llei 30/1992 i no haver realitzat tasques de preparació d'aspirants a procediments d'avaluació i acreditació de l'experiència laboral o formació no formal en els cinc anys anteriors a la publicació de la present convocatòria.  
2. La comissió avaluadora podrà demanar la col·laboració puntual d'experts, la participació de la qual haurà de ser autoritzada pel Servici de Gestió de la Formació i la Qualificació Professional.  
3. En el procés d'avaluació d'un candidat no podran intervindre persones que hagen participat en el seu assessorament.   
4. Funcions de la comissió avaluadora:  
a) Organitzar el procés d'avaluació a través d'un pla que incloga les activitats o proves necessàries i la gestió derivada de la seua actuació.  
  
b) Valorar la documentació aportada pels candidats i per l'informe de l'assessor. Es podrà requerir al candidat, si això fóra necessari, l'aportació d'una altra documentació complementària que evidencie l'adquisició de la competència professional que sol·licita que li siga reconeguda.  
c) Determinar el mètode i els instruments d'avaluació de la competència professional.  
d) Avaluar la competència professional a partir de la informació recopilada i les evidències generades i registrades al llarg de tot el procediment, prenent com a referent les realitzacions professionals i els criteris de realització de cada una de les unitats de competència.  
  
e) Recollir els resultats en una acta d'avaluació que junt amb tot l'expedient s'arxivarà en el centre que actue de seu.   
f) Resoldre les reclamacions que puguen presentar els candidats durant el procés d'avaluació.  
g) Documentar el procés d'avaluació per al seguiment, el control i la garantia de qualitat.  
h) Informar el candidat dels resultats de l'avaluació; així com sobre les oportunitats per a completar la seua formació i obtindre l'acreditació completa de títols de Formació Professional o certificats de professionalitat.  
i) Totes les altres vinculades a les seues funcions que li siguen assignades pel Servici de Gestió de la Formació i Qualificació Professional.  
5. Funcions del president de la comissió:  
a) Representar i mantindre la interlocució amb el Servici de Gestió de la Formació i la Qualificació Professional.  
b) Convocar i presidir les reunions de la comissió.  
c) Dirigir i coordinar les actuacions de la comissió.  
d) Supervisar i coordinar l'elaboració i el desenrotllament de les proves i les actuacions dels equips d'avaluació.  
e) Vetlar pel compliment de les normes establides en la present resolució.  
6. Funcions del secretari de la comissió:  
a) Redactar les actes i, si és el cas, donar fe dels acords adoptats en les reunions de la comissió.  
b) Rebre les propostes de juí de competència per al seu trasllat a la comissió.  
c) Expedir els certificats de caràcter no acadèmic que siguen sol·licitats pels candidats o per l'administració. Remetre les actes d'avaluació al Servici de Gestió de la Formació i la Qualificació Professional i arxivar còpia d'estes, junt amb la resta de l'expedient del procediment, en el centre de referència.  
d) Omplir la documentació requerida als efectes de la corresponent indemnització econòmica que poguera correspondre per les actuacions de la comissió.  
e) Redactar i publicar les llistes corresponents en el procés d'admissió i inscripció.  
7. Funcions del conjunt d'avaluadors:  
a) Elaborar els plans d'avaluació.  
b) Assistir a la realització de les proves i controlar el seu desenrotllament.  
c) Registrar totes les activitats d'avaluació, que seran firmades pels avaluadors i pel candidat.  
d) Proposar els juís de competència.  
e) Redactar els informes d'avaluació.  
  
13. Resultats de l'avaluació  
1. La comissió, a partir dels informes d'avaluació i de les actuacions desenrotllades, emetrà un juí de competència en relació amb les evidències directes o indirectes aportades per cada aspirant. El juí de competència s'expressarà de forma dicotòmica, en termes de competència demostrada o competència no demostrada.   
2. Els referents d'avaluació per al procés descrit en el punt anterior seran les unitats de competència, amb les seues corresponents realitzacions professionals i criteris de realització.  
3. El document en què s'expressa el juí de competència serà entregat personalment al candidat a fi de garantir la necessària confidencialitat.  
  
  
14. Reclamacions  
Els interessats, contra les resolucions i els actes de tràmit de la comissió avaluadora, podran interposar reclamació davant del president d'esta en els cinc dies hàbils següents a la comunicació. La comissió resoldrà en el termini de cinc dies hàbils.  
Contra este acte podrà interposar-se un recurs d'alçada davant del director general de Formació Professional i Ensenyances de Règim Especial, en el termini d'un mes.  
  
15. Assessorament final  
Una vegada finalitzat el procés d'avaluació el candidat rebrà de la comissió avaluadora un escrit en el qual es farà constar, segons siga procedent:  
1. Possibilitats de formació, amb les orientacions pertinents, perquè puga acreditar en convocatòries posteriors les unitats de competència per a les quals havia sol·licitat acreditació.  
2. Possibilitats de formació, amb les orientacions pertinents, per a completar un títol de Formació Professional o certificat de professionalitat.  
D'altra banda, quan el candidat complete els requisits per a l'obtenció d'un certificat de professionalitat o un títol de Formació Professional, la comissió avaluadora li indicarà els tràmits necessaris per a la seua obtenció.  
  
16. Acreditació de les unitats de competència  
a) A les persones que siguen avaluades positivament els serà entregat un document oficial de l'administració competent, d'acreditació de la unitat o unitats de competència corresponents.  
b) Les unitats de competència acreditades tenen valor en tot l'Estat i seran reconegudes als efectes d'acreditació parcial acumulable per a l'obtenció del títol de Formació Professional o certificat de professionalitat corresponent.  
c) En tot cas l'obtenció del títol de tècnic o de tècnic superior requerirà complir els requisits d'accés previstos en les ensenyances corresponents, segons el que preveu la Llei Orgànica 2/2006, d'Educació, de 3 de maig.  
  
17. Registre  
Les comissions d'avaluació traslladaran l'original de l'acta final al Servici de Gestió de la Formació i Qualificació Professional per a procedir a les acreditacions i incorporar estes al corresponent registre oficial. Es guardarà una còpia de l'acta amb la resta de l'expedient.  
  
18. Drets d'inscripció. Taxes  
Les presents taxes es fixen a l'empara del que disposa l'article 133 del Decret Legislatiu 1/2005, pel qual s'aprova el Text Refós de la Llei de Taxes de la Generalitat i específicament el que indica respecte d'això la Llei 16/2010, del Consell.  
1. Per a accedir a la fase d'assessorament el candidat haurà d'abonar 25,50 euros.  
2. Per cada unitat de competència a avaluar el candidat haurà d'abonar 12,24 euros.  
Les exempcions o minoracions en l'import de les taxes seran les previstes en l'article 132 del text refós de la Llei de Taxes de la Generalitat Valenciana:  
Estaran exempts del pagament de taxes els subjectes passius que estiguen inscrits com a demandants legals d'ocupació, amb una antiguitat mínima de 3 mesos, referida a la data de la respectiva inscripció.  
  
Tenen dret a una bonificació del 50 per 100 de la quota els discapacitats amb un grau de minusvalidesa igual o superior al 33 per 100.  
  
L'imprés per a abonar les taxes es podrà trobar en l'enllaç següent:  
https://atenea.ha.gva.es/sara/servlet/com.hacienda.pdf.pdf417.ServletRecogidaDatosSimulador'ID\_SIMUL=SIMU046-9775